Document ID: 32001R2025

Komisijos reglamentas (EB) Nr. 2025/2001
2001 m. spalio 16 d.
iš dalies keičiantis Reglamentą (EB) Nr. 1663/95, nustatantį išsamias taisykles dėl Tarybos reglamentu (EEB) Nr. 729/70 apibrėžtos EŽŪOGF Garantijų skyriaus sąskaitų apmokėjimo tvarkos taikymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo [1], ypač į jo 4 straipsnio 8 dalį, 6 straipsnio 2 dalį ir 7 straipsnio 5 dalį,
kadangi:
(1) Reglamento (EB) Nr. 1258/1999 9 straipsnio 1 dalyje ir 1999 m. spalio 25 d. Komisijos reglamento (EB) Nr. 2390/1999, nustatančio išsamias Reglamento (EB) Nr. 1663/95 taikymo taisykles dėl apskaitos informacijos, reikalingos EŽŪOGF Garantijų skyriaus sąskaitoms apmokėti, kurią privalo turėti valstybės narės, kad galėtų pateikti Komisijai, formos ir turinio [2], su paskutiniais pakeitimais, padarytais Reglamentu (EB) Nr. 1863/2001 [3], 2 straipsnio 2 dalyje reikalaujama, kad valstybės narės pateiktų Komisijos prašomą apskaitos informaciją. 1995 m. liepos 7 d. Komisijos reglamento (EB) Nr. 1663/95, nustatančio išsamias taisykles dėl Tarybos reglamentu (EEB) Nr. 729/70 apibrėžtos EŽŪOGF Garantijų skyriaus sąskaitų apmokėjimo tvarkos taikymo [4], su paskutiniais pakeitimais, padarytais Reglamentu (EB) Nr. 2245/1999 [5], 4 straipsnio 1 dalį reikėtų suderinti su minėtomis taisyklėmis.
(2) Reikalavimai dėl sumų, kurias reikia susigrąžinti, nurodymo metų deklaracijoje pagal Reglamento (EB) Nr. 1663/95 5 straipsnį ir mėnesio sąskaitose pagal 1996 m. vasario 16 d. Komisijos reglamento (EB) Nr. 296/96 dėl valstybių narių teiktinos informacijos ir mėnesinio Žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo [6] su paskutiniais pakeitimais, padarytais Reglamentu (EB) Nr. 1934/2001 [7], 3 straipsnio 6a dalį, yra nevienodi. Minėtuosius reikalavimus reikėtų suvienodinti, atitinkamai pakeičiant Reglamento (EB) Nr. 1663/95 5 straipsnio 1 dalį.
(3) Pagal 1999 m. gegužės 17 d. Tarybos reglamento (EB) Nr. 1259/1999, nustatančio bendrąsias tiesioginės paramos schemų pagal bendrąją žemės ūkio politiką taisykles [8], su pakeitimais, padarytais Reglamentu (EB) Nr. 1244/2001 [9], 5 straipsnio 2 dalį valstybės narės gali naudoti sumas, pagal minėtojo reglamento 3 ir 4 straipsnius atgautas sumažinus arba panaikinus išmokas tam tikroms kaimo plėtros rėmimo sistemoje numatytoms priemonėms. Tokiu būdu liekančias paramos išmokų sumos turi būti pervestos į specialią mokėjimo agentūros sąskaitą arba į specialią sąskaitą, atidarytą valstybėje narėje ir skirtą tik papildomai Bendrijos paramai finansuoti. Ši sąskaita taip pat turėtų būti įtraukta į metų sąskaitas Reglamento (EB) Nr.1663/95 4 straipsnio 1 dalies a punkte nustatyta tvarka.
(4) Nurodymus dėl mokėjimų agentūros akreditavimo kriterijų, susijusius su mokėjimų reikalavimų apdorojimu, naudojant kompiuterinę sistemą, reikėtų papildyti, atsižvelgiant į pažangą apdorojimo kompiuteriais srityje.
(5) Šiame reglamente numatytos priemonės atitinka Fondo komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo dokumentu Reglamentas (EB) Nr. 1663/95 iš dalies keičiamas taip:
1. 2 straipsnio 1 dalies pirmosios pastraipos paskutinioji įtrauka ir antrosios pastraipos pirmasis sakinys išbraukiami.
2. 2 straipsnio 3 dalyje žodžiai "1 dalis" keičiami į "šio reglamento 4 straipsnio 1 dalies c punktas".
3. 4 straipsnio 1 dalis papildoma šiuo tekstu:
"c) visą statistiniais ir kontrolės tikslais reikalingą apskaitos informaciją, kurios forma ir turinys nustatyti šio reglamento 2 straipsnio 3 dalyje."
4. 4 straipsnio 2 dalis keičiama šiuo tekstu:
"2. Dokumentai ir 1 dalyje nurodyta apskaitos informacija Komisijai išsiunčiami iki metų, einančių po finansinių metų, su kuriais jie susiję, vasario 10 d. 1 dalies a ir b punktuose nurodyti dokumentai siunčiami keturiais egzemplioriais arba vienu egzemplioriumi, pridedant elektroninę kopiją."
5. 5 straipsnio 1 dalis keičiama šiuo tekstu:
"1. 4 straipsnio 1 dalies a punkte minėtose sąskaitose nurodoma:
a) išlaidos, apskaičiuotos pagal Bendrijos biudžeto punktus ir papunkčius;
b) lentelė, kurioje pagal punktus ir papunkčius nurodomi skirtumai tarp išlaidų, įrašytų metų deklaracijoje ir Reglamento (EB) Nr. 296/96 3 straipsnio 5 dalyje nurodytoje mėnesio deklaracijoje, kuri pateikiama už tą patį laikotarpį. Prie lentelės būtina pridėti visų skirtumų paaiškinimus pagal kiekvieną papunktį;
c) Reglamento (EB) Nr. 296/96 3 straipsnio 6a dalies a punkte nurodyta finansinių metų pabaigos lentelė;
d) intervencinių operacijų suvestinė ir ataskaita apie finansinių metų pabaigoje esančių atsargų kiekį bei laikymo vietą;
e) patvirtinimas, kad duomenys apie kiekvieną intervencinių atsargų saugyklų pasikeitimą yra užregistruoti mokėjimų agentūros dokumentuose;
f) Reglamento (EB) Nr. 296/96 3 straipsnio 6a dalies b punkte nurodytos finansinių metų pabaigos lentelės."
6. Priedo 6 punkto vi papunktis keičiamas šiuo tekstu:
"Visų kompiuterinių duomenų konfidencialumą, vientisumą ir prieinamumą reikėtų užtikrinti kiekvienos mokėjimų agentūros administracinę struktūrą, etatus ir technologines sąlygas atitinkančiomis priemonėmis. Finansinės ir technologinės priemonės turėtų atitikti faktinę riziką.
Kiekvienoje naudojamoje kompiuterinėje sistemoje turėtų būti numatytos atitinkamos procedūros dėl:
a) bendrojo organizavimo, valdymo ir audito;
b) fizinio saugumo;
c) loginio saugumo;
d) sistemų kūrimo, programavimo ir priežiūros;
e) nusistovėjusių operacijų;
f) telekomunikacijų;
g) mikrokompiuterių;
h) planavimo nenumatytiems atvejams;
i) taikymo kontrolės."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. spalio 16 d.

Labels: 4
15